再送端叔
作者：徐積
朝代：宋

paragraphs: 關中日落時，但見山相接。
塞上閉城時，但聽吹蘆葉。
延州平安火過早，月出山頭照孤堡。
王家池上醉欲倒，銅鉢聲中詩已了。
落筆揮成露布草，主人更索平戎表。
文章意氣入杳冥，金船插羽如飛鳥。
諸軍鼓吹高牙曉，大纛門開撲餘燎。
壯士犀衣劍氣寒，客身依舊紅霞繞。
陸生待寄梅花枝，庾郎莫愛芙蓉好。